**ΟΔΗΓΙΕΣ ΓΙΑ ΕΞΕΡΧΟΜΕΝΟΥΣ ΦΟΙΤΗΤΕΣ ERASMUS + ΣΠΟΥΔΕΣ**

Οι ενδιαφερόμενοι/ες φοιτητές/τριες μπορούν να βρουν πληροφορίες σχετικά με τις προϋποθέσεις συμμετοχής και τις διαδικασίες αίτησης και αξιολόγησης στην ιστοσελίδα του Τμήματος Ευρωπαϊκών Εκπαιδευτικών Προγραμμάτων (ΤΕΕΠ) (<https://eurep.auth.gr/el/students/studies>)

Στην ιστοσελίδα του ΤΕΕΠ παρέχονται επίσης πληροφορίες σχετικά με τις διμερείς συμφωνίες, τους όρους των συμφωνιών και τους υπεύθυνους των συμφωνιών του Τμήματος Ιατρικής (<https://eurep.auth.gr/el/agreementslist>)

Οι φοιτητές/τριες θα πρέπει πριν την υποβολή της αίτησης να ενημερωθούν για το πρόγραμμα μαθημάτων από τις αντίστοιχες ιστοσελίδες των πανεπιστημίων υποδοχής και μπορούν να επικοινωνήσουν με τους καθηγητές του Τμήματος Ιατρικής που είναι υπεύθυνοι για τις αντίστοιχες διμερείς συμφωνίες.

Μετά την επιλογή

Συμπλήρωση Συμφωνίας Μάθησης για Σπουδές (Learning Agreement for Studies)

Οι φοιτητές/τριες καλούνται να διαβάσουν προσεκτικά το πρόγραμμα σπουδών του πανεπιστημίου υποδοχής δίνοντας βαρύτητα τόσο στην αναλυτική περιγραφή των μαθημάτων όσο και στις πιστωτικές μονάδες (ECTS) που αντιστοιχούν σε κάθε μάθημα. Το σύνολο των ECTS των μαθημάτων θα πρέπει να είναι 60 ECTS για ένα ακαδημαϊκό έτος, 30 ECTS για ένα ακαδημαϊκό εξάμηνο και 20 ECTS για ένα ακαδημαϊκό τρίμηνο. Στην περίπτωση που δεν υπάρχουν επαρκείς πληροφορίες μπορούν να επικοινωνήσουν ηλεκτρονικά με τους υπεύθυνους Erasmus των πανεπιστημίων υποδοχής (<https://eurep.auth.gr/el/agreementslist>).

Πριν την τελική επιλογή των μαθημάτων, οι φοιτητές/τριες θα πρέπει να επικοινωνήσουν με τον υπεύθυνο για τους εξερχόμενους φοιτητές Συντονιστή Erasmus καθώς και με τους υπεύθυνους καθηγητές των μαθημάτων προκειμένου να συζητήσουν τις επιλογές τους.

Οι φοιτητές/τριες είναι σημαντικό να γνωρίζουν ότι

* Τα μαθήματα που θα επιλέξουν να παρακολουθήσουν στο πανεπιστήμιο υποδοχής θα πρέπει να είναι αντίστοιχης διάρκειας και περιεχομένου όπως αυτά ορίζονται από το πρόγραμμα σπουδών του Ιατρικού Τμήματος.
* Μαθήματα τα οποία προσφέρονται σε 2 εξάμηνα και ο φοιτητής/τρια δεν έχει τη δυνατότητα να τα παρακολουθήσει κατά το διάστημα της μετακίνησής του, δε θα αναγνωρίζονται.
* Η παρακολούθηση ενός μαθήματος στο πανεπιστήμιο υποδοχής αντιστοιχεί σε αναγνώριση ενός μόνο μαθήματος.
* Τα μαθήματα τα οποία θα επιλέγονται στη συμφωνία μάθησης θα πρέπει να αντιστοιχούν στα μαθήματα του εξαμήνου ή έτους μετακίνησης.
* Μπορούν να επιλέξουν μαθήματα τα οποία αντιστοιχούν στα επιλεγόμενα μαθήματα που περιλαμβάνονται στο πρόγραμμα σπουδών του Τμήματος Ιατρικής.
* Το πτυχίο γλωσσομάθειας σε επίπεδο τουλάχιστον αντίστοιχο με αυτό που ορίζεται από το πανεπιστήμιο υποδοχής στη διμερή συμφωνία θα πρέπει να κατατίθεται μαζί με την αίτηση υποψηφιότητας για μετακίνηση. Βεβαιώσεις γλωσσομάθειας γίνονται δεκτές για αξιολόγηση με την προϋπόθεση ότι το πτυχίο γλωσσομάθειας θα κατατίθεται από τον φοιτητή στον υπεύθυνο Συντονιστή Erasmus πριν την έναρξη της περιόδου μετακίνησης.

Κατά τη διάρκεια των σπουδών στο Ίδρυμα Υποδοχής

Αλλαγές στη συμφωνία μάθησης

Κατά τη διάρκεια των σπουδών στο Πανεπιστήμιο υποδοχής αλλαγές στη συμφωνία μάθησης επιτρέπονται μόνο σε εξαιρετικές περιπτώσεις. Συγκεκριμένα στις περιπτώσεις όπου δεν υπάρχουν διαθέσιμες θέσεις ή δεν προσφέρονται τα προεπιλεγμένα μαθήματα, ο φοιτητής/τρια μπορεί να ζητήσει τροποποίηση της Συμφωνίας Μάθησης. Στην περίπτωση επίσης που το περιεχόμενο των προεπιλεγμένων μαθημάτων δεν ανταποκρίνεται στην αρχική περιγραφή με βάση την οποία είχε υπογραφεί η Συμφωνία Μάθησης, ο φοιτητής/τρια καλείται να την τροποποιήσει. Η επιλογή των νέων μαθημάτων γίνεται μετά από συνεννόηση τόσο με τον Συντονιστή στο Ίδρυμα Υποδοχής όσο και με τον υπεύθυνο Συντονιστή Erasmus και τον υπεύθυνο της διμερούς συμφωνίας του Τμήματος Ιατρικής του ΑΠΘ.

Μετά την επιστροφή

Οι φοιτητές/τριες καλούνται να προσκομίσουν στον υπεύθυνο Συντονιστή Erasmus τα απαραίτητα πιστοποιητικά (αναλυτική βαθμολογία -Transcript of records, βεβαιώσεις) προκειμένου να ολοκληρωθεί η διαδικασία αναγνώρισης των μαθημάτων.

Οι φοιτητές/τριες καλούνται επίσης να συμπληρώσουν το ερωτηματολόγιο το οποίο είναι αναρτημένο στην ιστοσελίδα της γραμματείας του Τμήματος Ιατρικής και να το προσκομίσουν στον υπεύθυνο Συντονιστή Erasmus και στον υπεύθυνο της διμερούς συμφωνίας.

Οι φοιτητές/τριες μπορούν να βρουν περισσότερες πληροφορίες σχετικά με την κατάθεση των δικαιολογητικών και την αναγνώριση περιόδου σπουδών στην ιστοσελίδα του ΤΕΕΠ (<https://eurep.auth.gr/el/students/studies/financing_balance>).